Document ID: 32014R0614

A BIZOTTSÁG 614/2014/EU VÉGREHAJTÁSI RENDELETE
(2014. június 6.)
az 555/2008/EK rendeletnek a borágazatban alkalmazandó egyes támogatási intézkedések tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 54. cikke a), b), c), e) és f) pontjára,
mivel:
(1)
Az 1234/2007/EK tanácsi rendeletet (2) hatályon kívül helyező és felváltó 1308/2013/EU rendelet II. része I. címe II. fejezetének 4. szakasza a borágazatban megvalósuló nemzeti támogatási programokra vonatkozó szabályokat foglal magában. A szóban forgó szakaszban megállapított szabályok többsége az 1234/2007/EK rendelet alapján a borágazatban megvalósuló nemzeti támogatási programokra vonatkozó szabályok alkalmazásának folytatását biztosítja, ugyanakkor egyes új szabályok is megállapításra kerültek. Ezek az új szabályok új elemeket vezetnek be, nevezetesen a borok tagállamokban folytatott promóciójával kapcsolatos promóciós intézkedés egy alintézkedését, egy, a borágazatban végrehajtandó innovációs intézkedést, és emellett a szőlőültetvények szerkezetátalakítására és átállítására irányuló intézkedés kiterjesztését a szőlőültetvények egészségügyi vagy növény-egészségügyi okokból történő kötelező kivágását követő újratelepítésére. Meg kell állapítani az ezeknek az elemeknek a végrehajtására vonatkozó szabályokat.
(2)
Az 555/2008/EK bizottsági rendelet (3) szabályokat állapít meg az 1234/2007/EK rendeletben előírt, a borágazatban megvalósuló nemzeti támogatási programokra vonatkozóan. Az 1308/2013/EU rendeletben megállapított új szabályok végrehajtása érdekében indokolt a megfelelő rendelkezéseket belefoglalni az 555/2008/EK rendeletbe.
(3)
Az 555/2008/EK rendelet 3. cikke (2) bekezdésének lehetővé kell tennie a tagállamok számára operatív programjaik módosítását, valamint azoknak az 1308/2013/EU rendeletben bevezetett új elemekkel történő összhangba hozását. E célból 2014. június 30. után további időtartamot kell biztosítani a tagállamok számára operatív programjaik módosításához, a 612/2014/EU felhatalmazáson alapuló bizottsági rendelet (4) és e rendelet elfogadásának időpontját is figyelembe véve.
(4)
Szabályokat kell megállapítani a tájékoztatási projektek kiválasztására és a belső piaccal kapcsolatos projektek kiválasztásakor alkalmazandó kedvezményes elbánásra vonatkozóan. A borok tagállamokban folytatott promóciójára vonatkozó kiválasztási eljárásnak összhangban kell állnia a borok harmadik országbeli piacokon végzett promóciójára vonatkozó eljárással az 555/2008/EK rendelet 5. cikkében meghatározottak szerint, mindamellett az ezen alintézkedés egyedi céljait és földrajzi hatályát is figyelembe kell vennie.
(5)
Az 555/2008/EK rendelet 19. cikke a beruházási intézkedéshez kapcsolódó pénzgazdálkodásról rendelkezik. Indokolt előírni, hogy ezek a szabályok a borágazati innovációs intézkedésre is vonatkozzanak. Különösen a pénzeszközök jobb felhasználása érdekében lehetővé kell tenni, hogy a támogatás kifizetésére akkor is sor kerülhessen, ha az adott kérelemben tervezett műveletek közül még nem mindegyiket hajtották végre, ugyanakkor biztosítani kell azt is, hogy valamennyi hátralévő intézkedés végrehajtása megtörténjen. Ezért helyénvaló az előlegkifizetések felső határát a beruházásokra vonatkozóan megállapítottakhoz hasonlóan meghatározni.
(6)
Az 555/2008/EK rendelet 37b. cikke előírja, hogy a kedvezményezettek küldjenek tájékoztatást az említett rendelet bizonyos rendelkezéseivel összhangban fizetett/nyújtott előlegekről. Indokolt, hogy ez a kötelezettség az 1308/2013/EU rendeletben bevezetett innovációs intézkedésre is vonatkozzon.
(7)
Az 555/2008/EK rendelet I-VIII., VIIIa. és VIIIc. melléklete tartalmazza azokat a formanyomtatványokat, amelyeket a tagállamoknak nemzeti támogatási programjaikra vonatkozóan ki kell tölteniük, különösen a támogatási programok benyújtása, azok felülvizsgálata, valamint a kapcsolódó pénzügyi terv, továbbá a jelentések és értékelések benyújtása vonatkozásában. Az 1308/2013/EU rendelet II. része I. címe II. fejezetének 4. szakaszában a tartalom, az értékelés, a költség és az ellenőrzés vonatkozásában bevezetett új rendelkezésekre tekintettel ezeket a mellékleteket módosítani kell.
(8)
Az 555/2008/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 555/2008/EK rendelet módosítása
Az 555/2008/EK rendelet a következőképpen módosul:
1.
A 3. cikk (2) bekezdése helyébe a következő szöveg lép:
„(2) A természeti katasztrófák következtében végrehajtott szükséghelyzeti intézkedések esetét kivéve a támogatási programokat érintő módosítások pénzügyi évenként legfeljebb kétszer - március 1-jéig és június 30-ig - nyújthatók be.
Az a módosított programokat adott esetben a következőkkel együtt kell benyújtani a Bizottságnak:
a)
az I. mellékletben szereplő formanyomtatványon részletezett támogatási program, valamint a IV. mellékletben szereplő formanyomtatványon megadott pénzügyi táblázat naprakésszé tett változata;
b)
a javasolt módosítások indokolása.
Az első albekezdéstől eltérve az abban az albekezdésben megadott határidők nem alkalmazandók 2014-ben, amikor a program módosításai az 1308/2013/EU európai parlamenti és tanácsi rendelettel bevezetett új szabályokat követik (5).
(5) Az Európai Parlament és a Tanács 2013. december 17-i 1308/2013/EU rendelete a mezőgazdasági termékpiacok közös szervezésének létrehozásáról (HL L 347., 2013.12.20., 671. o.).”" 						
2.
A II. cím II. fejezete 1. szakaszának 2. alszakasza a következő cikkel egészül ki:
„5fa. cikk
Kiválasztási eljárás
(1) A tagállamok meghatározzák a kérelmezés eljárási rendjét, amely tartalmazza különösen a következőkre vonatkozó szabályokat:
a)
az 5b. és az 5c. cikkben megállapított követelményeknek és kritériumoknak való megfelelés ellenőrzése;
b)
a kérelmek benyújtására és a javasolt intézkedések megfelelőségének vizsgálatára vonatkozó határidők;
c)
a szerződések megkötése, beleértve az esetleges típusszerződéseket, a biztosíték előírását és az előlegfizetési rendelkezéseket;
d)
az adott támogatott intézkedés értékelése, a megfelelő mutatókat is beleértve.
(2) A tagállamok a kérelmeket különösen az alábbi kritériumok alapján választják ki:
a)
a javasolt stratégiák összhangja a kitűzött célokkal;
b)
a javasolt intézkedések minősége;
c)
az intézkedések várható hatása és eredményessége a fogyasztóknak az oltalom alatt álló eredetmegjelölések és az oltalom alatt álló földrajzi jelzések uniós rendszerére, valamint a bor felelősségteljes módon történő fogyasztására és az alkoholfogyasztáshoz kapcsolódó kockázatokra vonatkozó tájékozottságának növelésében;
d)
biztosítékok arra vonatkozóan, hogy az érintett gazdasági szereplők hatékonyan működnek, rendelkeznek a szükséges technikai kapacitással, valamint hogy az általuk végrehajtani tervezett intézkedések költsége nem haladja meg a szokásos piaci árakat.
(3) A tagállamok a kérelmek megvizsgálását követően kiválasztják azokat, amelyek a legjobb ár-érték arányt kínálják.
A következő intézkedések részesülnek előnyben:
a)
azok, amelyek több tagállamot érintenek;
b)
azok, amelyek több közigazgatási területet vagy borvidéket érintenek;
c)
azok, amelyek több oltalom alatt álló eredetmegjelölést vagy oltalom alatt álló földrajzi jelzést érintenek.
(4) Két vagy több tagállam határozhat közös promóciós intézkedés kiválasztásáról. E tagállamok hozzájárulnak a közös promóciós intézkedés finanszírozásához, továbbá a nyomon követés, a végrehajtás és az ellenőrzés megkönnyítésére megegyeznek az adminisztratív együttműködés eljárásairól.
(5) Amennyiben a tagállamok nemzeti támogatást nyújtanak promóciós tevékenységre, azt bejelentik az e rendelet I., V., VII., VIII. és VIIIc. melléklete szerinti formanyomtatványok vonatkozó részében.”
3.
A 6a. szakasz a következő cikkel egészül ki:
„20c. cikk
Pénzgazdálkodás
(1) A támogatást akkor kell kifizetni, ha már megállapítást nyert, hogy az intézkedést vagy a támogatási kérelemben szereplő valamennyi intézkedést - az adott tagállam által az intézkedések irányítására vonatkozóan meghozott döntésekkel összhangban - végrehajtották és a helyszínen ellenőrizték.
Amennyiben a támogatás általános szabályként csak az intézkedések összességének végrehajtását követően fizethető ki, az első albekezdéstől eltérve a támogatást ki kell fizetni egy-egy végrehajtott intézkedésre, ha a hátralévő intézkedések az 1306/2013/EU európai parlamenti és tanácsi rendelet (6) 2. cikkében említett vis maior vagy rendkívüli körülmények következtében nem voltak végrehajthatók.
Amennyiben az ellenőrzések során fény derül arra, hogy a támogatási kérelemben szereplő intézkedések összességét az 1306/2013/EU rendelet 2. cikkében említett vis maiortól vagy rendkívüli körülményektől eltérő okokból nem hajtották végre maradéktalanul, és ha az intézkedéscsomag részét képező egyes intézkedésekre már fizettek támogatást, a tagállamok visszavonják a kifizetett támogatást.
(2) Az innovációhoz nyújtott támogatás kedvezményezettjei az illetékes kifizető ügynökségektől kérhetik előleg átutalását, amennyiben a nemzeti támogatási program rendelkezik ilyen lehetőségről.
Az előleg összege nem haladhatja meg az innovációs beruházáshoz kapcsolódó köztámogatás 20 %-át, és kifizetésének feltétele egy, az előleg összegének 110 %-ára szóló bankgarancia vagy azzal egyenértékű biztosíték nyújtása. Azoknál az innovációs beruházásoknál azonban, amelyek esetében a támogatás odaítéléséről szóló egyedi határozatot a 2014. vagy 2015. pénzügyi évben hozzák meg, az előlegek összege az adott beruházáshoz kapcsolódó köztámogatás akár 50 %-át is elérheti. A 282/2012/EU bizottsági végrehajtási rendelet (7) alkalmazásában a teljes előlegösszeget a kifizetése utáni két éven belül kötelező felhasználni az érintett intézkedés végrehajtására.
A biztosítékot fel kell szabadítani, ha az illetékes kifizető ügynökség megállapítja, hogy az innovációhoz kapcsolódó állami támogatásnak megfelelő tényleges kiadás összege meghaladja az előleg összegét.
(6) Az Európai Parlament és a Tanács 2013. december 17-i 1306/2013/EU rendelete a közös agrárpolitika finanszírozásáról, irányításáról és monitoringjáról (horizontális rendelet) (HL L 347., 2013.12.20., 549. o.)." 						
(7) A Bizottság 2012. március 28-i 282/2012/EU végrehajtási rendelete a mezőgazdasági termékeket érintő biztosítéki rendszer alkalmazására vonatkozó közös részletes szabályok megállapításáról (HL L 92., 2012.3.30., 4. o.).”" 						
4.
A 37b. cikk a következőképpen módosul:
a)
Az (1) bekezdés helyébe a következő szöveg lép:
„(1) Abban az esetben, ha az 5. cikk (7) bekezdésének, az 5e. cikknek, a 9. cikk (2) bekezdésének, a 19. cikk (2) bekezdésének, a 20a. cikk (4) bekezdésének és a 24. cikk (3) bekezdésének megfelelően előleg nyújtására kerül sor, a kedvezményezettek kötelesek az egyes projektek tekintetében a kifizető ügynökségeknek évente megadni az alábbi információkat:
a)
költségkimutatás, amely intézkedésenként igazolja az előlegek felhasználását az október 15-ig terjedő időszak tekintetében; és
b)
az október 15-én fennmaradó, fel nem használt egyenleg intézkedésenkénti megerősítése.
A tagállamok nemzeti szabályaikban meghatározzák az említett információk továbbításának időpontját annak érdekében, hogy azokat a kifizető ügynökségek a 885/2006/EK rendelet 7. cikkének (2) bekezdésében foglalt határidőn belül belefoglalhassák az említett rendelet 6. cikkében előírt, az adott évre vonatkozó éves beszámolójukba.”
b)
A (3) bekezdés helyébe a következő szöveg lép:
„(3) A 282/2012/EU végrehajtási rendelet 18. cikke (2) bekezdésének alkalmazásában a végleges jogosultság igazolása az (1) bekezdésben említett utolsó költségkimutatás és egyenlegmegerősítés.
Az e rendelet 9. cikke (2) bekezdésének, 19. cikke (2) bekezdésének és 20a. cikke (4) bekezdésének értelmében nyújtott előlegek tekintetében az (1) és a (2) bekezdésben említett utolsó költségkimutatást és egyenlegmegerősítést az előlegek kifizetése utáni második pénzügyi év végéig kell benyújtani.”
5.
A 77. cikk (5) bekezdése helyébe a következő szöveg lép:
„(5) A 65/2011/EK bizottsági rendelet (8) 24. cikkének (1), (2), (3) és (6) bekezdése, valamint 26. cikkének (1) és (2) bekezdése értelemszerűen alkalmazandó az 1308/2013/EU rendelet 50. és 51. cikkében meghatározott intézkedésekre.
(8) A Bizottság 2011. január 27-i 65/2011/EU rendelete a vidékfejlesztési támogatási intézkedésekre vonatkozó ellenőrzési eljárások, valamint a kölcsönös megfeleltetés végrehajtása tekintetében az 1698/2005/EK tanácsi rendelet végrehajtására vonatkozó részletes szabályok megállapításáról (HL L 25., 2011.1.28., 8. o.).”" 						
6.
Az I-VIIIa. és a VIIIc. melléklet e rendelet mellékletének megfelelően módosul.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. június 6-án.

Labels: 17
19
5
6
18